钦定古今图书集成/明伦汇编/氏族典/第378卷 > 《隅南孔氏谱序》章朴
## 钦定古今图书集成/明伦汇编/氏族典/第378卷 > 《隅南孔氏谱序》章朴

天生孔子为万世师，而私淑艾者，未尝不切向往焉。
吾邑隅南孔氏，圣裔也，讳克聪公者，与予联姻世契，
同博弟子员，殆犹夫子德教而范我矜式者也。克聪
公之祖母为方氏，而逊志先生以内侄居督诲，率予
同受业者久之。一日斋头语及世家谱籍，则无如孔
氏为最，予因请得寓目焉。简编绚烂，碑序焜煌，皆历
代诸名公之著作也。《水木本源》自四十八代祖讳端
友者，宋时袭封衍圣公。靖康之变，与子玠随高宗南
渡，因赐地居衢，终宋世皆袭爵封。元初封宣圣后，疑
所立。或言孔氏子孙寓衢者，迺其宗子。召孔洙赴阙，
洙逊于居曲阜者。世祖曰：“宁辞荣而不违道，真圣人
之后也。”拜国子祭酒。凡孔子子孙居衢者，悉复其家。
五十三代祖讳淋公者，树帜萟林。司铎邹序遘乱，挂
冠入山，栖会稽，复迁宁海隅南居焉。至克聪公，与克
坚、克表、克愚诸公为雁行，历五十五世矣。子姓繁衍，
昭穆森森，一如鲁庭《家训》。呜呼！自生民以来，未有如
夫子者；而子孙遍天下，宜也。道德酝酿，文章毓秀，克
聪公期以学业发祥而志气卓越，泥涂轩冕。先生与
予每劝之仕，曰：“今天子在上，治化大行，得草茅臣妾
幸也。”予沐熏陶，实渥德契。因翻阅诸书，而《史记年谱》
《阙里志铭》，凿凿炳若日星。夫子在天之灵，亘万古如
新矣。吾谓其宗南北虽分，而源同派合，寖昌寖炽，寖
流寖长，宁有既乎！时在乙未菊月旦日，先生命予笔
之，以记。同事盟至好，而道学渊源赖有所自，则私淑诸孔子者因以识不朽云。

《史记孔子世家》：“孔子葬鲁城北泗上，弟子及鲁人往
从冢而家者百有馀室，因命曰孔里。”

《后汉书孔融传》：融年十岁，随父诣京师。时河南尹李
膺以简重自居，不妄接士宾客，敕外自非当世名人
及与通家，皆不得白。融欲观其人，故造膺门，语门者
曰：“‘我是李君通家子弟’。门者言之，膺请融问曰：‘高明
祖父尝与仆有恩旧乎’？融曰：‘然。先君孔子与君先人
李老君同德比义而相师友，则融与君累世通家’。”众
坐莫不叹息。

《世说新语》：梁国杨氏子九岁，甚聪惠。孔君平诣其父，
父不在，乃呼儿出，为设果，果有杨梅，孔指以示儿曰：
“此是君家果。”儿应声答曰：“未闻孔雀是夫子家禽。”
《元史孔思晦传》：五季时，孔末之后方盛，欲以伪灭真，
害宣圣子孙几尽。至是，其裔欲复冒称宣圣后，思晦
以为不早辨则真伪久益不可明，彼与我不共戴天，
乃“列子族，与共拜殿庭，可乎？”遂会族人斥之，而重刻
《宗谱》于石。

《畿辅通志》：“正德初，王宸尹应天巨族孔姓者，冒圣裔
谋授官，以万金行赂。宸叱之，竟不得行。”

王应麟《姓氏急就篇》。